Hlutabréf í Kauphöll Íslands hafa fallið mikið í verði í dag . Úrvalsvísitalan , sem í dag heitir OMXI 8 og mælir verðbreytingar á átta stærstu félögunum í Kauphöll , hefur fallið um 3,5 prósent það sem af er degi og hefur mest lækkað um rúmlega fjögur prósent . Svo mikið verðfall hefur ekki orðið á íslenskum hlutabréfamarkaði síðan 19. maí 2010 , þegar vísitalan féll um fimm prósent í viðskiptum . Fara þarf aftur til mars 2009 til að finna stærra áfall á innlenda markaðinum , en í þeim mánuði greip Fjármálaeftirlitið inn í rekstur Straums-Burðaráss fjárfestingarbanka . Bankinn var þá skráður í Kauphöllinni og lækkaði vísitalan þá um tugi prósenta . Klukkan tvö í dag nam lækkun á gengi bréfa í Icelandair Group , Össuri og Marel á bilinu fjórum til fimm prósentum . Lækkun á gengi annarra félaga er á bilinu 1,7 til fjögur prósent . Ekkert félag hefur hækkað í viðskiptum í dag . Hlutabréfamarkaðir hafa tekið mikinn skell um allan heim í dag . Lækkanir eru drifnar áfram af óstöðugum efnahag Kína en þar í landi nam verðfall helstu vísitölunnar yfir átta prósentum í dag . Við opnun markaða í Evrópu hélt verðhrunið áfram . Þar hefur FTSE 100 vísitalan í London lækkað um rúm sex prósent . „ Og dagurinn er ekki á enda , “ segir greiningardeild RBS bankans á Twitter . Lækkun vísitölunnar var 5,3 prósent þegar RBS birti lista yfir mestu áföll vísitölunnar frá upphafi . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .